62022CO0198_INF
Διάταξη του Δικαστηρίου (έκτο τμήμα) της 6ης Μαρτίου 2023 –Deutsche Bank (Σύμπραξη – Παράγωγα επιτοκίου σε ευρώ)
(Συνεκδικασθείσες υποθέσεις C‑198/22 και C‑199/22)
«Προδικαστική παραπομπή – Άρθρο 99 του Κανονισμού Διαδικασίας του Δικαστηρίου – Άρθρο 101 ΣΛΕΕ – Οδηγία 2014/104/ΕΕ – Άρθρο 10 – Πεδίο εφαρμογής ratione temporis – Αγωγές αποζημίωσης για παραβάσεις των διατάξεων του δικαίου ανταγωνισμού της Ευρωπαϊκής Ένωσης – Προθεσμία παραγραφής – Παράβαση διαπραχθείσα πριν από την έναρξη ισχύος της οδηγίας – Προστασία των καταναλωτών»
1.
Ανταγωνισμός – Αγωγές για την αποκατάσταση ζημίας προκληθείσας από παραβάσεις των κανόνων του ανταγωνισμού – Οδηγία 2014/104 – Παράβαση η οποία έπαυσε πριν από την έναρξη ισχύος της οδηγίας – Προθεσμία παραγραφής της αξίωσης αποζημίωσης – Καθορισμός του χρονικού σημείου έναρξης της προθεσμίας – Δυνατότητα εφαρμογής του εθνικού δικαίου – Όρια – Τήρηση της αρχής της αποτελεσματικότητας – Προθεσμία παραγραφής που μπορεί να αρχίσει να τρέχει μόνο μετά το πέρας της παράβασης και αφού ο ζημιωθείς λάβει γνώση των στοιχείων που είναι αναγκαία για την άσκηση της αγωγής – Το ζημιωθέν πρόσωπο είναι καταναλωτής – Δεν ασκεί επιρροή
(Άρθρο 101 ΣΛΕΕ· οδηγία 2014/104 του Ευρωπαϊκού Κοινοβουλίου και του Συμβουλίου)
(βλ. σκέψεις 33-52, διατακτ. 1)
2.
Ανταγωνισμός – Αγωγές για την αποκατάσταση ζημίας προκληθείσας από παραβάσεις των κανόνων του ανταγωνισμού – Οδηγία 2014/104 – Διαχρονική εφαρμογή – Ουσιαστικές διατάξεις – Απαγόρευση της αναδρομικής εφαρμογής της εθνικής ρύθμισης περί μεταφοράς στο εσωτερικό δίκαιο – Μη ουσιαστικές διατάξεις – Απαγόρευση εφαρμογής, επί των αγωγών που ασκήθηκαν πριν από τις 26 Δεκεμβρίου 2014, της εθνικής ρύθμισης περί μεταφοράς στο εσωτερικό δίκαιο
(Οδηγία 2014/104 του Ευρωπαϊκού Κοινοβουλίου και του Συμβουλίου, άρθρο 22)
(βλ. σκέψεις 58-61)
3.
Ανταγωνισμός – Αγωγές για την αποκατάσταση ζημίας προκληθείσας από παραβάσεις των κανόνων του ανταγωνισμού – Οδηγία 2014/104 – Διαχρονική εφαρμογή – Διάταξη προβλέπουσα κατ’ ελάχιστον πενταετή προθεσμία παραγραφής των αξιώσεων αποζημίωσης – Ουσιαστική διάταξη – Απαγόρευση της αναδρομικής εφαρμογής της εθνικής ρύθμισης περί μεταφοράς στο εσωτερικό δίκαιο
(Οδηγία 2014/104 του Ευρωπαϊκού Κοινοβουλίου και του Συμβουλίου, άρθρα 10 και 22)
(βλ. σκέψεις 63-69, 72, διατακτ. 2)
4.
Πράξεις των οργάνων – Οδηγίες – Εκτέλεση από τα κράτη μέλη – Ανάγκη εξασφαλίσεως αποτελεσματικότητας των οδηγιών – Υποχρεώσεις των εθνικών δικαστηρίων – Υποχρέωση σύμφωνης ερμηνείας – Περιεχόμενο – Contra legem ερμηνεία του εθνικού δικαίου – Δεν εμπίπτει
(Άρθρο 4 § 3, ΣΕΕ· άρθρο 288 ΣΛΕΕ)
(βλ. σκέψη 71)
Διατακτικό
1)
Το άρθρο 101 ΣΛΕΕ και η αρχή της αποτελεσματικότητας έχουν την έννοια ότι δεν αντιτίθενται σε εθνική ρύθμιση, όπως αυτή ερμηνεύεται από την εθνική νομολογία, κατά την οποία η προθεσμία παραγραφής που ισχύει για την άσκηση από καταναλωτή αγωγής αποζημίωσης λόγω παράβασης των διατάξεων του δικαίου ανταγωνισμού της Ευρωπαϊκής Ένωσης αρχίζει να τρέχει από την ημέρα δημοσίευσης στην Επίσημη Εφημερίδα της Ευρωπαϊκής Ένωσης της περίληψης της τελικής απόφασης της Ευρωπαϊκής Επιτροπής με την οποία διαπιστώθηκε η παράβαση αυτή, εφόσον μπορεί ευλόγως να θεωρηθεί ότι ο ζημιωθείς έλαβε γνώση των αναγκαίων στοιχείων που του παρέχουν τη δυνατότητα να ασκήσει αγωγή αποζημίωσης κατά την ημερομηνία της εν λόγω δημοσίευσης.
2)
Το άρθρο 10, παράγραφος 3, της οδηγίας 2014/104/ΕE του Ευρωπαϊκού Κοινοβουλίου και του Συμβουλίου, της 26ης Νοεμβρίου 2014, σχετικά με ορισμένους κανόνες που διέπουν τις αγωγές αποζημίωσης βάσει του εθνικού δικαίου για παραβάσεις των διατάξεων του δικαίου ανταγωνισμού των κρατών μελών και της Ευρωπαϊκής Ένωσης, έχει την έννοια ότι εμπίπτει στο ratione temporis πεδίο εφαρμογής του αγωγή αποζημίωσης λόγω παράβασης του δικαίου ανταγωνισμού η οποία, μολονότι αφορά παράβαση η οποία έπαυσε πριν από την έναρξη ισχύος της οδηγίας αυτής, ασκήθηκε μετά την έναρξη ισχύος των διατάξεων για τη μεταφορά της, στο μέτρο που η προθεσμία παραγραφής που ισχύει για την άσκηση της ως άνω αγωγής δεν έχει συμπληρωθεί πριν από την ημερομηνία λήξης της προθεσμίας μεταφοράς της εν λόγω οδηγίας στην εσωτερική έννομη τάξη.